**Vállalkozási szerződés**

**(tervezet)**

mely létrejött egyrészről: **Bonyhád Város Önkormányzata** (7150 Bonyhád, Széchenyi tér 12. adószám: 15733517-2-17, törzsszáma: 733513, képviseli: Filóné Ferencz Ibolya polgármester), mint megbízó (továbbiakban: megbízó),

másrészről a **Zöldkereszt Védőnői Kft.** (székhely: 7150 Bonyhád, Széchenyi tér 16., bírósági cégbejegyzés száma:. 17-09-007466, tulajdoni hányad megoszlása: egyenlő arányban a tagok közt: Beréti Tímea, Joósné Vajda Renáta, Ferenczné Kerekes Mónika, Lőrincz Tamásné, Fertőné Kecskés Angéla, Illésné Kővágó Tímea, képviseli: Beréti Tímea ügyvezető), mint megbízott (továbbiakban: megbízott) között, a területi védőnői ellátásról szóló 49/2004.(V.21.) ESZCSM rendelet alapján az alulírott napon és időben az alábbi feltételek szerint:

1. Szerződés tárgya: megbízót a Magyarország helyi önkormányzatairól szóló 2011. évi CLXXXIX. törvény 13. § (1) bek. 4. pontja alapján terhelő kötelezően ellátandó egészségügyi alapellátási feladatok köréből az egészségügyi alapellátásról szóló 2015. évi CXXIII. törvény 5. § (1) bek. d) pontjában szereplő védőnői feladatok megbízott részéről történő ellátása. Megbízott egyben a védőnői szolgálat működtetője, aki a védőnői feladatok egészségügyi vállalkozás keretében történő ellátását vállalja és nyilatkozik, hogy a feladat ellátáshoz szükséges működési engedéllyel és felelősségbiztosítási szerződéssel rendelkezik.
2. Területi hatály: a jelen szerződéssel érintett védőnői szolgálat által ellátandó terület Bonyhád város közigazgatási területe, valamint a városban található köznevelési intézmények (bölcsőde, óvodák, iskolák), Bonyhád Város Önkormányzatának az egészségügyi alapellátás körzeteiről szóló 6/2016.(IV.22.) önkormányzati rendelete 4. melléklete szerinti körzeti elosztásnak megfelelően, mely jelen szerződés 1. mellékletét képezi.
3. Személyi hatály: a védőnő személyes és közösségi ellátást nyújt az egészségi állapot megőrzése, a betegségek megelőzése, korai felismerése, valamint az egészségfejlesztés céljából a várandós anyák, a 19. életévet be nem töltött személyek, valamint a családtervezés időszakában lévő személyek számára.
4. Megbízott kötelezettséget vállal arra, hogy 2016. július 1. napjától a 2. pontban meghatározott területen és intézményekben a jogszabályokban meghatározott védőnői feladatokat a jogszabályok, szakmai protokoll, szakmai irányelvek, etikai normák, módszertani útmutatók és elvi állásfoglalások maradéktalan betartásával, szakszerűen, magas színvonalon köteles ellátni.
5. Megbízott a tevékenysége ellátása során köteles – kiegyensúlyozott, jó – kapcsolatot tartani és együttműködni az egészségügyi alap-, és szakellátás, a köznevelés, a gyermekjóléti, gyámhatósági, szociális és családsegítést végző intézmények szakembereivel, az ellátási területet érintő házi-, és gyermekorvosokkal.
6. Megbízottat tevékenysége során titoktartási kötelezettség terheli, felel annak betartásáért.
7. Megbízott tudomásul veszi, hogy amennyiben az Önkormányzat törvényes jogkörében eljárva, és a vonatkozó szakmai előírásokat megtartva új körzetet alakít ki, köteles törvényes határidőben a finanszírozási szerződés módosítását kezdeményezni. Megbízó ugyanakkor kötelezettséget vállal, hogy új körzethatár megállapítására és új körzet kialakítására vonatkozó döntését csak a Megbízott előzetes tájékoztatása és egyeztetése mellett teszi meg.
8. Megbízott a tanácsadás és az önálló védőnői tanácsadás időpontját, valamint a rendelkezésre állási időt a 2. melléklet szerint határozzák meg, azzal, hogy a rendelkezésre állási idő heti 40 óra. Megbízó és megbízott egyaránt kötelezettséget vállal, hogy a 2. melléklet szerinti időpontokat közzéteszi.
9. Gondoskodik arról, hogy esetleges akadályoztatása esetén a folyamatos ellátás hátrányt ne szenvedjen. Megbízott feladatát az alábbi védőnőkkel láttatja el: Beréti Tímea, Joósné Vajda Renáta, Ferenczné Kerekes Mónika, Lőrincz Tamásné, Fertőné Kecskés Angéla, Illésné Kővágó Tímea. Megbízott vállalja, hogy saját költségén szükség szerint helyettesről gondoskodik, de erről az önkormányzatot haladéktalanul (2 munkanapon belül tájékoztatja).
10. Megbízó a jelen szerződésben meghatározott feladatok ellátására a megbízott részére térítés nélkül használatba adja a tulajdonában lévő a Bonyhád, Széchenyi tér 16. fsz. 7. szám alatti védőnői szolgálat elhelyezésére szolgáló rendelőt és várót, a kapcsolódó mellékhelyiségekkel együtt (továbbiakban: rendelő) a jelen szerződés megszűnéséig. A rendelő esetleges felújítása, valamint a szükséges tisztasági festés és mázolás megbízó feladata. A rezsi költségek viselése és a takarítás, a veszélyes hulladék elszállítása a megbízott feladatát képezi.
11. Megbízó biztosítja és térítés nélkül használatba adja leltár szerint – a szerződés 3. melléklete - a védőnői feladatok ellátásához szükséges, meglévő eszközöket, melyek pótlása és rendeltetésszerű használatban tartása a megbízott feladata. Megbízott a polgári jogi felelősség szabályai szerint tartozik kártérítési felelősséggel az általa a jelen szerződéssel kapcsolatban használt ingatlanban és dolgokban bekövetkezett károkról. Megbízott tudomásul veszi, hogy megbízó leltár szerint átadott eszközein túl a tevékenység ellátásához szükséges eszközök, tárgyi feltételek beszerzése a megbízottat terheli.
12. Megbízott köteles beszerezni a tevékenységéhez szükséges hatósági és egyéb engedélyeket, valamint a tevékenység finanszírozására az OEP-el a szerződést megkötni. Megbízó hozzájárulását adja, hogy megbízott közvetlen OEP finanszírozásban részesüljön.
13. Megbízott kötelezettséget vállal, hogy a tevékenységéről évente beszámol a képviselő-testületnek.
14. Megbízott tevékenységének szakmai felügyeletét a Tolna Megyei Kormányhivatal Szekszárdi Járási Hivatala Népegészségügyi Osztálya látja el. A szerződésben foglalt kötelezettségek betartását a polgármester, jegyző által írásban meghatalmazott személyek jogosultak ellenőrizni.
15. Kapcsolattartók:
    1. Megbízó részéről: Nagy Vilmosné
    2. Megbízott részéről: Beréti Tímea
16. Jelen szerződést a felek határozatlan időtartammal kötik, mely rendes felmondással 6 hónapos felmondási idővel bármely fél részéről felbontható, és közös megegyezéssel módosítható.

A szerződés 30 napos felmondásának van helye, ha:

* + - megbízott feladatainak ellátását önhibájából nem végzi el,
    - megbízott és az OEP közötti finanszírozás szerződés bármely okból megszűnik,
    - a Tolna Megyei Kormányhivatal Szekszárdi Járási Hivatala Népegészségügyi Osztály megbízott működési engedélyét visszavonja.

1. Jelen szerződés megszűnésével egyidejűleg megbízott köteles a rendelőt, valamint a megbízó tulajdonát képező egészségügyi eszközöket és berendezési tárgyakat leltár szerint, rendeltetésszerű használatra alkalmas állapotban visszaadni.
2. Szakmai jellegű vitás kérdésekben a Népegészségügyi Osztály szakmai állásfoglalása az irányadó. Jelen szerződésben nem szabályozott kérdésekben a mindenkor hatályos, vonatkozó jogszabályok az irányadóak.
3. A szerződés 4 példányban készült, és 3 számozott oldalból áll, 3 melléklettel rendelkezik. Megbízót és megbízottat 2-2 példány illet.
4. Bonyhád Város Önkormányzatának Képviselő-testülete a szerződést ………./2016.(...) számú határozatával jóváhagyta, valamint a 2009. október 30-án létrejött vállalkozói szerződést a jelen szerződés aláírásának napján hatályon kívül helyezte.

A szerződés annak elolvasása és értelmezése után a szerződő felek, mint akaratukkal mindenben megegyezőt saját kezűleg írják alá.

Bonyhád, 2016. június ……

Filóné Ferencz Ibolya Beréti Tímea

polgármester Zöldkereszt Védőnői Kft.

Bonyhád Város Önkormányzata megbízott

megbízó

A szerződés készítettem és ellenjegyezem: Pénzügyi ellenjegyzés

Dr. Puskásné Dr. Szeghy Petra jegyző Fauszt Józsefné